Okresná prokuratúra Poprad 
Štefánikova 11, 058 01 Poprad 1

Sp. zn. : 1 Pv 303/13/7706	Poprad, 28.6.2013
EEČ : 2-57-97-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Poprad
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletej XXXXX, nar. XXXXX, hoci mu vyživovacia povinnosť vyplýva priamo zo Zákona o rodine a rozsudkom Okresného súdu XXXXX pod č. XXXXX zo dňa XXXXX, právoplatným dňa XXXXX, bol zaviazaný prispievať na jej výživu sumou 50,- € mesačne od 01.12.2011, ktoré je povinný platiť do rúk matke vždy do 15. dňa v mesiaci vopred, túto svoju vyživovaciu povinnosť úmyselne v XXXXX, okres XXXXX, ani inde neplnil od 23.01.2013, kedy bol vyradený z evidencie uchádzačov o zamestnanie a nepoberal dávky a príspevky v hmotnej núdzi, do 27.03.2013, kedy matke dieťaťa uhradil na výživnom sumu 100,- € a dňa 20.04.2013 sumu 100,- €, čím matke dieťaťa XXXXX, nar. XXXXX, bytom XXXXX, XXXXX, uhradil dlh na výživnom za obdobie od 23.01.2013 do 30.04.2013 v plnej výške, 

lebo zanikla trestnosť činu.

Odôvodnenie:
     Uznesením povereného príslušníka Obvodného oddelenia PZ XXXXX sp. zn. ORP-XXXXX zo dňa XXXXX bolo začaté trestné stíhanie a vznesené obvinenie XXXXX, nar. XXXXX v Poprade, trvalé bydlisko XXXXX, XXXXX XXXXX, na tom skutkovom základe, že ako otec maloletej XXXXX, nar. XXXXX, hoci mu vyživovacia povinnosť vyplýva priamo zo Zákona o rodine a rozsudkom Okresného súdu v XXXXX pod č. XXXXX zo dňa XXXXX, ktorým bol zaviazaný prispievať na výživu dcéry sumou 50,- € mesačne počnúc dňom 01.12.2011, ktoré výživné je splatné vždy do 15. dňa toho - ktorého mesiaca vopred k rukám matky dieťaťa , kde túto vyživovaciu povinnosť si úmyselne v XXXXX, okres XXXXX, ani inde riadne neplní od 01.10.2012 doposiaľ, s výnimkou obdobia od 01.10.2012 do 22.01.2013, kedy bol evidovaný na úrade práce, sociálnych vecí a rodiny ako uchádzač o zamestnanie, čím mu vznikol dlh na výživnom pre oprávnenú XXXXX, nar. XXXXX, trvale bytom XXXXX, XXXXX, vo výške 150,- €.

     Vykonaným skráteným vyšetrovaním bolo zistené, že obvinený XXXXX si svoju vyživovaciu povinnosť riadne plnil do 01.10.2012. Matke dieťaťa uhradil dňa 27.03.2013 sumu 100,- € a dňa 20.04.2013 sumu 100,- €. Matka dieťaťa vo svojej výpovedi úhradu týchto súm potvrdila a uviedla, že dieťa núdzou netrpí, aj keď žijú skromne. Úrad práce, sociálnych vecí a rodiny v Poprade jej dávku nahrádzajúcu výživné nevypláca, pretože o ňu nežiadala. Zo správ, nachádzajúch sa v spise vyplýva, že obvinený v sledovanom období bol evidovaný ako uchádzač o zamestnanie od 26.09.2012 do 22.01.2013, dávky a príspevky v hmotnej núdzi nepoberal, na základe pracovnej zmluvy je od 23.01.2013 zamestnaný ako montážny robotník u zamestnávateľa XXXXX. Je vlastníkom nehnuteľnosti - rodinného domu, nie je vlastníkom ani užívateľom motorového vozidla. Do 10.05.2012 bol evidovaný ako živnostník. Z charakteristiky z miesta bydliska vyplýva, že žije v spoločnej domácnosti so svojou matkou v rodinnom dome, na ktorom stále prebiehajú úpravy po škodách spôsobených požiarom. Matka dieťaťa nie je poberateľkou dávky a príspevkov v hmotnej núdzi ani poberateľkou náhradného výživného. 

     Subjektívna stránka konania obvineného bola naplnená od jeho vyradenia z evidencie uchádzačov o zamestnanie, teda od 23.01.2013 do 30.04.2013 bol jeho dlh na výživnom pre matku dieťaťa vo výške 150,- €, uhradil jej spolu 200,- €, čím uhradil dlh za sledované obdobie v plnej výške, čím zanikla trestosť činu. 

     Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

     Podľa § 86 písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť splnil skôr, než sa súd odobral na záverečnú poradu.

     Z uvedených dôvodov bolo potrebné rozhodnúť tak, ako je to uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry XXXXX do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Pudláková
prokurátorka